google/wiki40b huggingface dataset:
בומביי (חתול)

הבומביי הוא גזע של חתול הבית. הגזע פותח על ידי ניקי הורנר מקנטקי שבארצות הברית, במטרה לפתח גזע של חתול שיראה בדיוק כמו הפנתר השחור. לצורך זה הכליאה הורנר את הגזע הבורמזי עם גזע אמריקאי קצר שיער בצבע שחור, ולאחר חמש שנים של ניסויים, בשנת 1958, הגיעה לבסוף לתוצאה המבוקשת. בשנת 1976 הוכר לראשונה גזע זה.
שמו של הגזע ניתן לו על שם העיר בומביי (כיום מומבאי) שבהודו, מאחר שהוא דומה מאוד לנמר השחור ההודי.
גופו של חתול בומביי שרירי וחזק, פרוותו קצרה, צמודה לגופו ונוצצת כסטן וצבעה שחור פחם. עיניו עגולות בצבע נחושת או זהוב, אוזניו מעוגלות נוטות מעט קדימה, עור האף שחור וכך גם ריפוד הכפות. למרות חזותו הפראית, גזע זה הוא רגוע וחברותי, ומתאים לגידול בבית עם חיות אחרות.
יורגן קולין

קריירה

קולין נולד באוטרכט להורים ממוצא סורינאמי, ובגיל 7 החל לשחק כדורגל במחלקת הנוער של קבוצת פ.ס.וו. איינדהובן. את הופעת הבכורה שלו בקבוצה הבוגרת של המועדון ערך ב-22 באוגוסט 2001, בניצחון 2-3 על דן בוש באצטדיון פיליפס. בהמשך העונה הושאל לראסינג גנק, ועמה זכה באליפות בלגיה בשנת 2002.
בעונת 2002/2003 הושאל קולין לנאק ברדה מליגת העל ההולנדית, ושותף בכל משחקיה בעונה זו. בעונה שלאחר מכן חזר לאיינדהובן, ושותף ב-20 משחקים. בעונת 2004/2005 רכשה נאק ברדה את קולין, שהצטיין במדיה בעונה זו, ולאחריה חתם בנוריץ' סיטי מהצ'מפיונשיפ האנגלית. בעונתו הראשונה במועדון התקשה לתפוס מקום קבוע בהרכב הקבוצה, אך בעונה שלאחר מכן הפך לשחק הרכב.
ביולי 2007 חזר קולין להולנד, וחתם באייאקס אמסטרדם. בהופעת הבכורה שלו בקבוצה זכה עמה בסופר קאפ ההולנדי, לאחר ניצחון 1–0 על פ.ס.וו. איינדהובן, קבוצתו לשעבר. קולין לא הצליח לתפוס מקום בהרכבה של אייאקס, ובעונה שלאחר מכן חתם בספורטינג חיחון מליגת העל הספרדית, אך במדיה שותף בשני משחקים בלבד. באוגוסט 2009 חתם בקבוצת ר.ק.ס. וואלבייק מהליגה הבכירה בהולנד, ובתום העונה ירד עם הקבוצה לליגת המשנה. בינואר 2011 עבר לאנורתוסיס פמגוסטה מליגת העל הקפריסאית, במדיה שיחק שנתיים וחצי.
ב-6 ביוני 2013 הגיע קולין לישראל, יחד עם חברו מאנורתוסיס, הבלם ברנקו איליץ', וחתם על חוזה לשנתיים בקבוצת הפועל תל אביב. ב-18 ביולי 2013 ערך את הופעת הבכורה שלו בקבוצה, כשפתח בהרכב בניצחון 4–1 על ברואה בבולגריה, במסגרת מוקדמות הליגה האירופית. ב-5 בפברואר 2014 החתימה הקבוצה את החלוץ פטר אורלנדיץ', והקפיאה את חוזהו של קולין בשל המגבלה על מכסת הזרים בליגת העל וסגירת חלון ההעברות. לקראת עונת 2014/2015 שוחרר איליץ' מהפועל תל אביב, וקולין חזר לסגל הקבוצה. לאחר שהתחיל את העונה כשחקן ספסל, חזר להרכב בעקבות היכולת החלשה שהפגינה הקבוצה, וערך 22 הופעות ליגה בעונה זו, אותה סיימה הפועל תל אביב בפלייאוף התחתון.
ב-31 במאי 2015 חתם קולין לעונה אחת בהפועל אשקלון, העולה החדשה לליגה הלאומית. ביולי 2016 חתם בקבוצת טורפדו כותאיסי מליגת העל הגאורגית, ובינואר 2017 שוחרר מהמועדון ופרש ממשחק פעיל.
ארון

ארון הוא  רהיט אחסון דמוי תיבה גדולה, העשוי לרוב מעץ או פלסטיק ומשמש בבתים לאחסון בגדים, מזון או כלי חרס, כך שיישמרו מאבק, מפגיעה ומלכלוך.
"ארון אוויר" הוא ארון גדול בעל פתחי אוורור, לעיתים בצורת חדר ממש. בעבר הותקנו ארונות מעל לאמצעי חימום הבית וסיפקו חלל אחסון לבגדים. חלל זה היה חף מהצטברות של לחות וסייע לייבש את הבגדים הרטובים. ארון מסוג זה נקרא בפשטות "ארון בוילר".
בהשאלה, ארון הוא רהיט שבתוכו מסתירים בגדים וחפצים אחרים. לכן צמחו ביטויים כמו "שלדים בארון" שמשמעותו סודות נסתרים, או "הומוסקסואל בארון" שמשמעותו הומוסקסואל שמסתיר את זהותו המינית.
עווית קריקופרינגיאלית

עווית קריקופרינגיאלית היא עווית בלוע, בשריר של הסחוס הטבעתי (cricopharyngeus muscle). מי שסובל מעוויתות אלו עשוי לעיתים קרובות לחשוב שמדובר במחלת הסרטן בשל תחושת ה"גוש בגרון" (Globus pharynges) שהיא תסמין של תסמונת זו. אולם בדרך כלל גושים אמיתיים בגרון, כגון גידולים סרטניים, אינם מורגשים כל עוד הם אינם מעכבים מעבר מזון דרך הלוע. זוהי אחת הסיבות לכך שגידול סרטני עשוי להיות גדול בשעה שמגלים אותו. עווית קריקופרינגיאלית מאידך, למרות שהיא מלווה בתחושת אי נוחות, היא ליקוי בלתי מזיק, שנפתר מעצמו עם הזמן.

פיזיולוגיה

ישנם שני שרירי סוגר בושט. שרירים אלו מכווצים כל הזמן, למעט בעת בליעת מזון, אז הם מתרפים על מנת לאפשר מעבר מזון בעדם בדרך לקיבה. מיד לאחר מעבר המזון הם מתהדקים בחזרה על מנת למנוע מעבר חומרים מן הקיבה לכיוון הלוע. אם התכווצות נורמלית זאת הופכת לעווית, התסמינים האלו מופיעים:

סיבות

מתח וחרדה. סיבות נוספות אינן ברורות עדיין. במקרים מסוימים, אכילת מזונות מסוימים עשויה להביא לעוויתות חריפות בקרב הרגישים לדבר. בוטנים, גרעיני דלעת ואגוזים אחרים עשויים לגרום לעוויתות כאלו.
אייר (להקה)

היסטורית הלהקה

הלהקה התחילה את דרכה בתחילת שנות ה-80 בבית ספר התיכון "אוֹש" (Lycée hoche) שבוורסאי. ז'אן-בנואה דונקל וניקולה גודה שיתפו פעולה עם אלכס גופר, זאווייר ז'אמו ואטיין קרסי בהרכב Orange, להקת בית הספר. לאחר שסיימו את לימודיהם גודה התרכז בלימודי אדריכלות בבית הספר הגבוה לאדריכלות של ורסאי, שחייבו אותו לנטוש את המוזיקה לזמן מה.
בשנת 1995 עבד גודה על האלבום הראשון של טרי מואיז, חבר ילדות שעבד ב"Source", חברה בת של הלייבל Virgin blue. הוא הלחין קטע אינסטרומנטלי כמחווה ליצירה של קורבוזיר, המודולור, תחת השם "אייר". הקטע היה המוצלח ביותר באלבום Sourceleb, ובאותה שנה הוא יצא גם בלייבל האנגלי Mo'max. דונקל למד באותה עת מתמטיקה והיה חלק מלהקה בשם "דינמו" ובמקביל ניגן על פסנתר בבר ברובע הלטיני שבפריז.
בהמשך להצלחה של מודולור, גודה רצה להקים הרכב והציע לדונקל להצטרף אליו. השניים חברו מחדש ויצרו קטעים חדשים שיצאו כסינגלים (אותם קטעים בהמשך התחברו למיני-אלבום Premiers Symptomes ב-1997), ביניהם קלסיקות כגון Casanova 70 ו-J'ai dermi sous l'eau, שהיו לעיצוב ההתחלתי של סגנון הלהקה, שהושפעה מפופ של שנות ה-60, פסי-קול ואובססיה רבה לסינטיסייזר אנלוגי בשם "מוג". בעבר התפרסמה הלהקה ברימיקסים רבים שביצעו, ביניהם לאמנים ננה שרי, דפש מוד, Ollano, הלהקה של מארק קולין, אקסאוייר ג'מו והלנה נגוארה.

סגנון מוזיקלי

האלבום הראשון שלהם, Moon Safari, יצא ב-1998 וזכה להצלחה רבה בזכות יחודו המוזיקלי באותה תקופה. שם האלבום עמיד על תוכנו: השניים חיפשו חיבור בין מוזיקה אלקטרונית עתידנית (Moon) למוזיקה עדינה של כלים מסורתיים (Safari).
הסגנון האלקטרוני היה מושפע ממוזיקאים ומלחינים כגון ז'אן מישל ז'אר וואנגליס ובעיקר בכלי הנגינה האלקטרוניים שהיו בשימושם. אייר השתמשו בעיקר ב-Vocoder, סינתיסייזר וסמפלרים (בימינו רוב הצלילים מעובדים בתוכנות מחשב) ושמרו על סגנון עדין ורגוע. האלבום הוקלט בהתחלה באולפן הקרוב למגרש גולף של Saint-nom-la-breteche, או כמו שהשניים כינו "מסביב לגולף", ולאחר מכן באולפן +XXX ובאולפן Gang שבפריז.
לשניים היה שיתוף פעולה קרוב עם ג'ון-ג'אק פּארֵה, חלוץ המוזיקה האלקטרונית, ועם התזמורת הפילהרמונית אבי רוד. השניים החליטו להפתיע ולצאת למסע הופעות; בעקבות ההצהרה החלו להיות מוקפים במוזיקאים רבים ובפעם הראשונה על ידי חברי הלהקה פניקס. הצלחת הדיסק הובילה לעיבוד חדש של Premiers Symptomes ב-1999, עם שני קטעים מוזיקליים נוספים כבונוס.

שיתוף פעולה

ב-1999 יצרה סופיה קופולה קשר עם השניים, לקראת הסרט הראשון שביימה וכתבה "חמש ילדות יפות", היא רצתה להשתמש באלבום "Moon Safari" כפסקול, אך השניים הציעו להלחין עבורה פסקול ייחודי לסרט. הם הקליטו את הפסקול באותו אולפן שהוקלט "Moon Safari". לבקשת קופולה, השתתף בהקלטות בראיין ראצל, מתופף להקת "הצלב האדום".
הדיסק זכה לביקורות טובות ואף זכה בטקס פרסי המוזיקה הצרפתי, בקטגוריית האלבום הייחודי לשנת 2001. השניים המשיכו בשיתוף הפעולה עם קופולה והשתתפו גם בסרטיה הבאים: "אבודים בטוקיו" משנת 2003, עם הקטע המוכר "לבד בקיוטו" והסרט "מארי אנטואנט" משנת 2006.
שיתוף פעולה בתעשיית המוזיקה האלקטרונית נרקם בין הלהקה לשאר אומנים במשך השנים, ביניהם אטיאן של קרסי (מלחין ותקליטן), ג'ואקים (מפיק ותקליטן), אלכס גופר (מפיק צרפתי בתחום המוזיקה האלקטרונית ותקליטן) ואלסנדרו בריקו (מוזיקולוג, סופר ושחקן תיאטרון איטלקי).
"אייר" הפיקו את האלבום "5:55" של שארלוט גינסבורג (בתו של סרז' גינסבורג) שיצא באוגוסט 2006.
טארק חאמד

קריירת מועדונים

חאמד הצליח לזכות במדי סמוחה הן באליפות מצרים והן בגביע המצרי.
ב-2014 חאמד חתם במדי א-זמאלכ. אף על פי ששותף במשחקי הקבוצה לרוב כמחליפו של איברהים סלאח, הוא הפך לאחד השחקנים המשמעותים בקבוצה. הקהל החל לקרוא לו מייג'ור גנרל בעקבות היכולת הטובה שהציג בקישור הקבוצה.

נבחרת מצרים

חאמד ערך את הופעת הבכורה שלו במדי נבחרת מצרים במשחק נגד נבחרת קטר.
השושלת השאוונית

סקירה

מוצאה של השושלת הוא מהקיסר לבנה דנגל דרך בנו הנסיך יעקב אשר ברח לשאווה בזמן מלחמת אתיופיה-אדאל. נכדו של יעקב נאגסי קראסטוס הוא זה שייסד באופן רשמי את השושלת והכריז על עצמו כשליט שאווה ב-1682, בנו סבסטינוס ייצר תואר חדש שישמש את שליטי שאווה "מארידאזמץ'" יותר מאוחר נכדו סהלה סלאסי שינה את התואר ל"נגוס" (מלך) ולאחר מכן נכדו של זה, מנליק השני הוכתר לקיסר אתיופיה ב-1889 והשושלת מלכה לא רק על שאווה אלא על כל האימפריה האתיופית. אחריו אירע סכסוך עקוב מדם בעת שלטונו של ייאסו החמישי אשר היה הקיסר בפועל למרות שלא הומלך, ייאסו היה הקיסר האתיופי הראשון שהיה מוסלמי. ייאסו הודח ולאחריו הומלכה אישה ראשונה משושלת זו לקיסרית, זאודיתו. לאחר מות זאודיתו ירש אותה היילה סלאסי, סלאסי לא הצליח לשמור על השושלת בשלטון והודח במהפכה האתיופית ב-1974. למרות שהודחה השושלת המשיכה להתקיים בגולה והיורש העצר היה אספה וואסן אשר המליך את עצמו לקיסר בגולה ב-1989 ונפטר ב-1997 לאחריו בנו זרע סלאסי יירש אותו, זרע סלאסי כיום הוא יורש העצר והעומד בראש השושלת.
גארד (עמדה בקרב קרקע)

טכניקות מהגארד

עמדת הגארד, בה שולט הלוחם המיומן על יציבתו ותנועתו של היריב, מאפשרת מספר רב של הכנעות, ומהווה מצב נוח לנסות להפוך (Sweep) את היריב, ולהגיע לעמדת שליטה. את ההתקפות מעמדת הגארד (כמו את רובם המוחלט של ההתקפות בקרבות קרקע) ניתן לחלק לשלושה סוגים:
חניקות: התקפות בהן הלוחם מפעיל לחץ על מערכת הדם או הנשימה של היריב, ובכך מגביל את אספקת הדם למוחו או החמצן לריאותיו. חניקה אפקטיבית תגרום לאבדן הכרתו של היריב אם לא יכנע בזמן.
בריחים: בהתקפות מסוג זה התוקף מפעיל מנוף על אחד ממפרקיו של יריבו, ובכך מאלץ אותו להיכנע. בתחרויות ספורטיביות (כגון ג'ו ג'יטסו ברזילאי, UFC, סמבו ספורטיבי ועוד) הבריח מסתיים בכניעה של המוברח, בעוד שבתורות הגנה עצמית ואמנויות לחימה צבאיות (כגון קרב מגע,  סמבו צבאי, ג'ו ג'וטסו, אייקידו ועוד) הבריח מסתיים בפריקת המפרק (ראה פריקת כתף) או בשבירתו.
הפיכות: התקפות אלו הן למעשה תרגילים ותנועות שמטרתן מעבר מעמדה נחותה לעמדה עליונה. מעבר כזה יכול להיות מהצד התחתון במאונט לצד העליון בגארד, משליטת צד של היריב לשליטת צד ביריב ועוד.
זאב ורדי

ביוגרפיה

ורדי נולד וגדל בווינה שבאוסטריה בשם פאול ואגו (Paul Vago). הוא התאמן בשחייה בקבוצת הכח וינה בהדרכתו של זיגו ורטהיימר (Zsigo Wertheimer;‏ 1897–1965), וכן שיחק בקבוצה בכדורמים.
במכביה השנייה, שנערכה בישראל בשנת 1935, זכה ורדי בשתי מדליות, כסף וארד. מדליית כסף, במשחה ל-1,500 מטר חופשי בתוצאה של 22:11 דקות, אחרי פרנטישק גטרויר מצ'כוסלובקיה, שקבע שיא מכביה חדש של 21:33.0 דקות ולפני ג'ורג' שיינברג מארצות הברית (22:53 דקות). מדליית ארד, במשחה שליחים 4x200 מטר חופשי, אחרי צ'כוסלובקיה 10:22.0 דקות ומצרים.
בתחרות שחייה שנערכה בשנת 1936 קבע ורדי כשחיין מכבי חיפה במשחה ל-400 מטר חופשי שיא ישראלי חדש של 5:34.3 דקות, שיפור לשיא הטרי של שלמה תנשמת חברו לאגודה (5:49.8 דקות). בתחרות שנערכה בשנת 1939 הוא שיפר את שיאו הישראלי והעמידו על תוצאה של 5:28.0 דקות. שיא זה החזיק מעמד כ-13 שנים ונשבר על ידי ישעיהו אלבאום מברית מכבים עתיד (5:27.9 דקות).
באותה שנה (1936) עלה לארץ ישראל.
ורדי עבד בחברת הלנה רובינשטיין.
נפטר בחיפה בשנת 1990, בגיל 73, שם גם נקבר.
Folding funnel

Folding funnel היא גרסה ספציפית של תאוריית משטח האנרגיה, השייכת לתאוריית קיפול חלבונים (energy landscape theory of protein folding). תאוריה זו גורסת שבמדיום התאי, כלומר בתמיסה הנוזלית - ציטופלסמה, חלבונים ימצאו במצבם הנטיבי/פעיל, מצב בו האנרגיה החופשית מינימלית. חלבונים עשויים להיכלא בתצורה בה אינם מקופלים במלואם למצבם הנטיבי ובסביבה זו ימצאו באנרגיה חופשית גבוהה מאוד, למרות זאת, ההיפותזה יוצאת מנקודת הנחה שהמצב הנטיבי הוא מינימום אנרגטי המגיב עם מבנה שלישוני יחיד ומוחלט. גישה זו כיוונה לרעיון שקיפול חלבון הוא המצב האופטימלי לבעיה האנרגטית. אולם, במציאות, אנרגיה חופשית מכילה בתוכה גם אנתלפיה ואנתרופיה אשר לא מאפשרים לחלבון להגיע למצב האופטימלי באופן ישיר.
בין היפותזה זו להיפותזת הקריסה ההידרופובית (hydrophobic collapse), קיים דמיון רב בשל עקרון מנחה משותף. רצף של חומצות אמינו בעלות שיירי צד הידרופוביים בסביבה הידרופילית, הם המספקים את הכוח המניע לקיפול החלבון למצב בו השיירים ההידרופוביים מופנים לפנים החלבון וגורמים לייצובו. מצב זה מאפשר לממס (מים במקרה זה) להגדיל את האנתרופיה בצורה מקסימלית ובכך להוריד את סך האנרגיה החופשית. שיירי טעונים, הידרופיליים, על פני שטח החלבון מקיימים קשרים אלקטרוסטטיים עם המים ובנוסף קיום של גשרי מלח בליבת החלבון, מורידים עוד את האנרגיה החופשית ותורמים לייצובו. 
אותו מצב של קיפול חלקי המוזכר למעלה (molten globule state) הנגרם בדרך כלל מחומציות או טמפרטורה גבוהה נחזה על ידי ההיפותזה Folding funnel. מצב זה מתואר כחלבון שעבר קריסה הידרופובית אך טרם נוצרו כל הקשרים הסופיים (קשרי מימן, גשרי מלח ועוד) המאפשרים את המצב הנטיבי. 
בצורה תיאורית, מוסברת ההיפותזה כבאר אשר עומקה מייצג את היציבות האנרגטית בתצורה הנטיבית נגד התצורה הדנטורטיבית (פתוחה / לא פעילה) (ראו איור). רוחב הבאר מייצג את ייצוב התצורה הדנטורטיבית בשל אנתרופית המערכת. פני השטח השטוחים חיצונית לבאר מייצגים את ההטרוגניות הקיימת בתצורות רנדומליות של סליל (random coil state). שם ההיפותזה Funnel - משפך Folding - קיפול, נובע מהאנלוגיה בין צורת הבאר לצורת משפך, נוזלים הזורמים דרכו עוברים משטח רחב ומפוזר לשטח צר במבנה מקובץ ומרוכז.
מרדכי בן דרור

מרדכי בן דרור (1 ביוני 1925 – 6 באוקטובר 2015) היה שופט וסגן נשיא בית המשפט המחוזי בתל אביב יפו בשנים 1975-1988, מנהל בתי המשפט ונשיא בית המשפט המחוזי בשנים 1988-1990 ושופט בפועל בבית המשפט העליון בשנת 1985 .

ילדות ונעורים

נולד ב- 1 ביוני 1925 באיסטנבול, למשפחה יוצאת דנייפרופטרובסק שבאוקראינה, שנמלטה לטורקיה מן הפרעות שהתחוללו שם. כשהיה בן שבועות ספורים, הגיעה המשפחה ארצה.
כילד גדל בשכונת מונטיפיורי שבתל אביב והתחנך בבית הספר היסודי כי"ח (אליאנס) ביפו, ולאחר מכן בגימנסיה "השכלה" בתל אביב בשיעורי ערב. כנער הצטרף לשורות ארגון ההגנה, במסגרת חי"ש תל אביב.

עריכת דין

בשנת 1947 פנה ללימודי משפטים בבית הספר המנדטורי למשפטים בירושלים, שהופסקו בשנת 1948 בעקבות גיוס כללי של הציבור לצה"ל. עם שחרורו מן הצבא, חזר ללמוד בפקולטה למשפטים באוניברסיטה העברית בירושלים, וסיים את לימודיו בשנת 1953 במחזור הראשון של לימודי משפטים באוניברסיטה הזו.
בשנת 1954 הוסמך לעורך דין, לאחר שסיים את התמחותו במשרד עו"ד יהודה פרנקל ושמחה פרת. את כל תקופת עבודתו כעורך דין עשה במשרד עצמאי שהקים בתל אביב, למן יומו הראשון במקצוע ועד לשנת 1975, עת התמנה לשופט. עיקר עבודתו התמקדה בתחום האזרחי והמסחרי.

שפיטה

בשנת 1975 התמנה לכהונת שופט בבית המשפט המחוזי של תל אביב יפו ושימש כשופט עד שנת 1990 .
בשנת 1983 מונה לסגן נשיא בית המשפט המחוזי בתל אביב יפו, תפקיד בו כיהן עד שנת 1990. במהלך שנים אלה, בשנת 1985, זומן לכהן במינוי זמני לשנה אחת כשופט בבית המשפט העליון. בשנת 1988 התמנה לתפקיד מנהל בתי המשפט בישראל וקודם לדרגת נשיא בית משפט המחוזי.
בשנת 1990 פרש משפיטה והמשיך בתפקידים ציבוריים אחרים, בעיקר כיושב ראש של מספר ועדות ציבוריות.

משפחה

בן דרור נישא בשנת 1950 לעליזה, ולהם בת (דורית) ושני בנים (יואב ורון). הזוג התגורר שנים רבות בשכונת אפקה בתל אביב ובשנים האחרונות עברו להתגורר בשכונת רמת אביב.
איאן הרדינג

ביוגרפיה

איאן הרדינג נולד בהיידלברג שבגרמניה למשפחת אנשי צבא, ומספר שנים לאחר מכן משפחתו עברה לווירג'יניה שבארצות הברית. הרדינג הצטרף למועדון הדרמה בבית הספר התיכון. הוא למד משחק באוניברסיטת קרנגי מלון.
בין השנים 2010–2017 גילם הרדינג בסדרה "שקרניות קטנות" את תפקיד עזרא פיץ - מורה לספרות המתאהב באחת מתלמידותיו.
שמחת הרגלים

מקור המצווה

וְשָׂמַחְתָּ בְּחַגֶּךָ, אַתָּה וּבִנְךָ וּבִתֶּךָ וְעַבְדְּךָ וַאֲמָתֶךָ וְהַלֵּוִי וְהַגֵּר וְהַיָּתוֹם וְהָאַלְמָנָה אֲשֶׁר בִּשְׁעָרֶיךָ. שִׁבְעַת יָמִים תָּחֹג לַ-ה' אֱלֹהֶיךָ בַּמָּקוֹם אֲשֶׁר-יִבְחַר ה', כִּי יְבָרֶכְךָ ה' אֱלֹהֶיךָ בְּכֹל תְּבוּאָתְךָ וּבְכֹל מַעֲשֵׂה יָדֶיךָ וְהָיִיתָ אַךְ שָׂמֵחַ.
— ספר דברים, פרק ט"ז, פסוקים י"ד-ט"ו

טעמי המצווה

בספר החינוך כתב שהשמחה היא מצרך נפשי חיוני לאדם, ולכן ישנה מצווה לשמוח בזמנים מיוחדים, בהם יש לזכור את חסדי ה', ועל ידי כך השמחה לא תיגרר למחוזות לא רצויים.
בן יוסף מייטה

ביוגרפיה

מייטה הסתפק ביכולת בינונית בשנותיו הראשונות בריצת 100 מטר, ואף לא התחרה בשנים 2013 ו-2014. הפריצה שלו הגיעה בשנת 2016, שירד מ-10 שניות ב-100 מטר בתחרות בצ'כיה.
לאחר מכן זכה במדליית הזהב באליפות אפריקה עם תוצאה של 9.99 שהספיקה לו למקום הראשון.
במשחקים האולימפיים בריו, עלה אוטומטית לגמר לאחר שסיים במקום ה-2 עם תוצאה של 9.97 שהיוותה עבורו גם שיא אישי. בגמר, סיים במקום ה-6 עם תוצאה של 9.96 שהיוותה שיא אישי ולאומי חדש.
ו-15 מאיות מהמנצח, יוסיין בולט.
את 2017 פתח עם 10.21 בריצת 100 מטר בסבב הדיימונד ליג בדוחא.
ובדיימונד ליג שאנגחאי, הגיע במקום ה-3 עם תוצאה של 10.15. בנוסף לכך, ניצח בפריז מיטינג, עם תוצאה של 9.99.
ב-2018 מייטה עבר להתרכז יותר בריצות ה-60 מטרים, וקבע 6.63 שהספיק לו למקום הראשון בתחרות בצרפת, ורשם עוד תוצאות דומות.
הנס טילקובסקי

קריירת מועדונים

טילקובסקי החל את קריירת הבוגרים שלו בווסטפאליה הרנה בשנת 1955, והוא שותף במדי הקבוצה ב-219 משחקי ליגה. בשנת 1963 עבר טילקובסקי לבורוסיה דורטמונד, בה נחל הצלחות רבות. בשנת 1965 זכה טילקובסקי עם דורטמונד בגביע הגרמני, לאחר ניצחון 2:0 בגמר על אלמניה אאכן. זכייה זו העניקה לבורוסיה דורטמונד את הכרטיס לגביע אירופה למחזיקות גביע בעונת 1965/1966. בורוסיה דורטמונד המשיכה במפעל זה עד לזכייה. במשחק הגמר ניצחה בורוסיה דורטמונד בתוצאה 2:1 את ליברפול, לאחר הארכה. טילקובסקי שיחק במשחק זה 120 דקות. באותה עונה, סיימה בורוסיה דורטמונד במקום השני בבונדסליגה אחרי מינכן 1860 שזכתה באליפות. טילקובסקי ספג בעונה זו 36 שערים בלבד ב-34 משחקי ליגה, כמות שהייתה הנמוכה ביותר מבין כל שוערי הבונדסליגה באותה עונה. טילקובסקי נבחר לכדורגלן השנה בגרמניה לשנת 1965 בגין הצטיינותו באותה תקופה. בשנת 1967, בתום 4 עונות בבורוסיה דורטמונד בהן צבר 81 הופעות ליגה, עבר טילקובסקי לאיינטרכט פרנקפורט. בפרנקפורט שיחק טילקובסקי שלוש עונות, בהן הופיע 40 פעמים, ופרש בשנת 1970.

קריירה בינלאומית

טילקובסקי ערך את הופעת הבכורה שלו בנבחרת גרמניה המערבית בשנת 1957. בשנת 1962 נסע טילקובסקי עם הנבחרת למונדיאל 1962 שנערך בצ'ילה, אך לא שותף באף משחק, ושימש גיבוי מהספסל לוולפגנג פאהריאן. במונדיאל 1966 שנערך באנגליה טילקובסקי הפך לשוער ראשון, והיה השחקן המבוגר ביותר בסגל הגרמני לאותו מונדיאל, כאשר היה בן 31. טילקובסקי עמד בשער בכל המשחקים, לרבות משחק הגמר, בו הפסידה נבחרת גרמניה המערבית בתוצאה 4:2 לאחר הארכה לנבחרת אנגליה. בשנת 1967 ערך את הופעתו האחרונה בנבחרת.

קריירת אימון

טילקובסקי התנסה באימון במהלך שנות ה-70. הוא אימן את ורדר ברמן, מינכן 1860, נירנברג, פ.צ. זארבריקן וא.א.ק אתונה.
מפקד (תפקיד)

מפקד הוא מי שבמסגרת גוף בעל מבנה היררכי, אוחז בסמכות להורות לכפופים לו מה לעשות ואשר נושא באחריות לתוצאות הוראותיו. לפיקוד היבטים רבים, עליהם ניתן למנות את הניהול, קבלת החלטות, הכשרה, חניכה, אימון, שליטה וחינוך. פיקוד הוא אמצעי שליטה נוח בגופים בהם יש היררכיה ברורה והעוסקים בעניינים בהם יש לפעול במהירות כדוגמת צבא וזרועות ביטחון אחרות, מכבי אש או ספינה.
לרוב, מוענקות סמכויות פיקוד לבוגר קורס פיקודי, אך לעיתים אין מהווה ההכשרה הפורמלית המוקדמת תנאי לפיקוד.

בקרב העגה הצה"לית, כינויו המוכר ביותר של המפקד (בכל דרגה ובכל חַיִל) הוא: "קודקוד".

קורס פיקודי

קורס פיקודי הוא מסגרת תקופתית, בה מוכשרים החניכים לקראת תפקידי פיקוד. לרוב, בקורסים כאלה מלמדים טכניקות של עמידה מול קהל והדרכה, שיעורים מקצועיים, ותרגול מצבים עתידיים בהם עשויים להתקל החניכים. בקורס קצינים, לדוגמה, מעמידים המפקדים את הצוערים בפני דילמות מוסריות, ערכיות ומקצועיות, על מנת לתרגל את הצוערים בטכניקות השונות לפתרון מצבים אלו. משך קורסים אלו תלוי בסוג ההכשרה ובאופן בו היא מתבצעת. משכם של קורסי פיקוד זוטר בצה"ל, לדוגמה, הוא כארבעה חודשים, ואילו הכשרת חובל אורכת למעלה משנתיים.
כלכלת אוקראינה

רקע

פרק זה לוקה בחסר. אנא תרמו לוויקיפדיה והשלימו אותו.  
בימי השלטון הסובייטי הייתה אוקראינה לאחת המדינות המתועשות. היא ירשה מברית המועצות תשתית תעשייתית ותחבורתית מפותחת. עם כינון אוקראינה העצמאית כל המשק הולאם עקב המורשת הסובייטית של כלכלה מתוכננת. נשיאה הראשון, ליאוניד קרבצ'וק פתח בתוכנית של הפרטה והסרת הפיקוח על המחירים. ההפרטה הייתה נגועה בשחיתות שלטונית עמוקה וחסרת שקיפות. הזעזוע עקב המעבר המהיר לכלכלת שוק גרם לירידה חדה בתקבולי הממשלה. כדי לפתור בעיה זו החלו רשויות אוקראינה באימוץ מדיניות מוניטרית חסרת אחריות והבנק הלאומי של אוקראינה החל להדפיס כסף בכמויות גדולות. מדיניות הרסנית זו הובילה להיפר-אינפלציה שהגיעה לאלפי אחוזים.

צמיחה

לאחר הכרזת העצמאות ב-1991 חוותה כלכלת אוקראינה שיעורי צמיחה שליליים וכלכלתה הצטמקה בכ-60%. 
לאחר שנת 2000 חלה צמיחה חיובית והחוב הציבורי התייצב על כ-15 מיליארד דולר.
בסוף שנת 2006 העריך ראש ממשלת אוקראינה, ויקטור ינוקוביץ', כי הכלכלה גדלה בשנה זאת בכ-7% ריאלית. המשכורת הממוצעת לשכיר הייתה כ-250 דולרים. 
בשנת 2009 בעקבות המשבר הכלכלי העולמי הצטמקה כלכלת המדינה ביותר מ-15%. יחד עם זאת, כבר בשנת 2010 הורגשה צמיחה והיא חזרה להיקף שהיה לפני המשבר.
בשנת 2013 הגיעה כלכלת אוקראינה לכ-70% מגודלה בשנת 1990.
לקראת שנת 2014 החוב הציבורי תפח לכ-74 מיליארד דולר, פי חמישה יותר מאשר בתחילת המילניום. בעקבות הלחימה במזרח המדינה במהלך שנת 2014 התמ"ג קטן בכ-7% ובשנת 2015 הייתה הקטנה נוספת. בשנת 2016 לראשונה מאז 2010 נרשם גידול, אשר עמד על כ-2%.

חשמל

אוקראינה מייצאת חשמל למדינות השכנות: הונגריה, פולין, סלובקיה, מולדובה ורומניה. כמחצית ממנו מיוצר בתחנות כוח גרעיניות שנבנו בתקופת ברית המועצות. באוקראינה ארבע תחנות כוח גרעיניות: תחנת הכוח הגרעינית רובנו, תחנת הכוח הגרעינית זפורוז'יה, תחנת הכוח הגרעינית הדרום אוקראינית ותחנת כוח הגרעינית חמלניצקי.
בנוסף לכך פועלת תחנת כוח הידרואלקטרית גדולה בשם דנייפרוגס על נהר דנייפר, ומספר תחנות כוח קיטוריות.  בחצי האי קרים ובאזור אודסה הוקמו גם תחנות כוח סולאריות.

תיירות

תעשיית התיירות באוקראינה לא נחשבת למפותחת, אך היא מספקת תמיכה מכרעת לכלכלת אוקראינה. בשנת 2012 הייתה אוקראינה יעד התיירות השמיני בגודלו באירופה, עם 23 מיליון מבקרים. באותה שנה תרומת התיירות לתוצר הסתכמה ב-28.8 מיליארד דולר, שהם 2.2% מהתמ"ג, ותמכה במישרין ב-351,500 משרות (1.7% מכלל המועסקים).
יעד ידוע בבירה קייב הוא לאוורת קייב-פצ'רסק, מתחם של מנזרים וכנסיות היסטורי שהיה מקום קבורה לשליטי רוס של קייב.
מוחמד אל-חאמד

מוחמד אל-חאמד (ערבית: محمد الحامد; 1910–1969) היה פעיל אסלאמיסטי סורי, השייח' של מסדר הנקשבנדיה בעיר חמאת וממייסדי סניף האחים המוסלמים בעיר. היה ממוריו הבולטים של ההוגה הפונדמנטליסטי סעיד חווא.

קורות חיים

נולד בשנת 1910 בעיר חמאת, באותה עת חלק מהאימפריה העות'מאנית. משפחתו הייתה דתית סופית אדוקה, אביו היה ראש מסדר הנקשבנדיה בעיר ואמו השתייכה לשושלת עולמא רבת-השפעה. בגיל שש התייתם משני הוריו, אך המשיך ללמוד בעידוד ובתמיכתו הכלכלית של אחיו בדר אל-דין, שקיבל את האחריות לפרנס את המשפחה. אל-חאמד נודע לגדולות והתמקד בלימודי דת, והחל ללמוד לימודי שריעה בחמאת. בהשפעת דודו הסלפי סעיד אל-ג'עבי עזב את אורח החיים הצופי, משום שהלה שכנע אותו שמדובר בסתירה לעקרונות האמונה המוסלמית. בשנת 1928 עבר לחלב כדי להמשיך את לימודיו ההלכתיים. במהלך לימודיו בחאלב חזר לאורח החיים הצופי, בהשפעת "המדריך הכללי" של המסדר הנקשבנדי בסוריה, השייח' אבו אל-נאסר ח'לף. אל-חאמד המשיך לקיים אורח חיים צופי במשך שארית חייו. בשנת 1935 חזר לחמאת, שם שהה במשך שלוש השנים הבאות. עם חזרתו החל להיאבק בדודו לגבי סוגיית הצופיות, מה שהביא למתיחות רבה כנגדו. דבר זה היה אחת הסיבות ליציאתו של אל-חאמד למצרים, במטרה להשלים את לימודי השריעה באוניברסיטת אל-אזהר שבקהיר, מוסד הדגל ללימודים אסלאמיים באותה העת. במצרים למד הלכה אסלאמית וקיבל הסמכה כקאדי.
בזמן לימודיו במצרים, נעשה מקורב למייסד תנועת האחים המוסלמים חסן אל-בנא ושימש לו כיועץ. אף שחלק עליו לגבי סוגיות שונות באמונה ובהלכה, אל-חאמד ראה בבנא מורה דרך והחליט להפיץ את תורתו בסוריה לכשישוב. באותה עת גם הכיר את הסורי מוסטפא אל-סבאעי, שגם הוא למד באל-אזהר, והיה לאחר מכן למייסד תנועת האחים המוסלמים בסוריה. לאחר השהות במצרים שב אל-חאמד בשנת 1942 לחמאת, והחל לשמש כפוסק. בהשראת בנא, היה ממייסדי סניף האחים המוסלמים בחמאת. בנוסף לפעילותו ההלכתית, הרבה אל-חאמד לעסוק בחינוך ובפעילות פוליטית. הוא היה מטיף באופן קבוע במסגד הסולטן, המסגד המרכזי בעיר, כנגד המנדט הצרפתי ובעד פעילות ג'יהאד לסיום הקולוניאליזם. לאחר סיום המנדט הצרפתי, הקדיש חלק נכיר מדרשותיו לגיוס לוחמים למלחמה נגד היישוב היהודי. הוא רצה להשתתף בעצמו במלחמה בפלסטין, אך נאלץ לוותר על כך בשל לחץ חכמי הדת האחים בעיר. בראשית שנות ה-50, ניסה לשכנע את תלמידיו להתגייס לצבא הסורי כדי למנוע השתלטות מוחלטת על המערכת הצבאית בידי אכראם אל-חוראני החילוני.
מעבר לדעותיו הפוליטיות, היה אל-חאמד בראש ובראשונה מחנך ומורה. עוד בראשית שנות ה-50 הרחיק את עצמו מהפעילות הפוליטית של האחים המוסלמים בעיר, והתמקד בהטפה ובחינוך. הוא היה ראש מסדר הנקשבנדיה בעיר, ושימש כמורה בבית הספר התיכון על-שם אבן רושד, הגדול בעיר. שיעורי הערב בנושא דת שהיה מעביר במסגד הסולטן זכו לפופולריות רבה בקרב בני הנוער. מקרב מעגלי לימוד אלה צמחו רבים ממנהיגי הדור הבא של התנועה האסלאמית בסוריה, המפורסם שבהם ההוגה האסלאמיסטי סעיד חווא. בשיעוריו, אל-חאמד נלחם בעיקשות כנגד החילון שהתפשט בסוריה מאז שנות ה-50, הוא הדגיש את החשיבות בלימוד מילולי של הקוראן ושאף לקדם סדר-יום של סובלנות בין האסכולות ההלכתיות השונות באסלאם. הוא היה חסיד של שיטת הדעוה, לאמור חינוך אסלאמי בדרכי שלום ובצורה נהירה לכל.
בשנותיו האחרונות אל-חאמד התמודד עם עליית מפלגת הבעת' לשלטון בסוריה. הוא ניסה להרגיע את הרוחות בחמאת, וקידם הידברות עם השלטונות כדי לשחרר עצורים ולאפשר חזרתם של פליטים לעיר. מת בשנת 1969.